पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर. मेहर चंद पॉलीटेक्निक कॉलेज में मंगलवार सुबह प्रधान पद के चुनाव को लेकर नौनी गुट के सदस्यों ने मौजूदा प्रधान अमनप्रीत सिंह पाली पर हमला कर दिया। तलवारों और दातरों से लैस गुट के छह सदस्य सिक्योरिटी गाड्र्स को धमकाकर कॉलेज के अंदर घुसे और पाली को क्लास रूम से घसीटकर बाहर ले आए। इसके बाद उल्टी तलवारों व दातरों से बुरी तरह से पीटा गया।
करीब 10 मिनट कॉलेज स्टाफ ने उसे बचाया। सभी आरोपी बड़े आराम कॉलेज कैंपस से निकल गए। पुलिस आई और पाली को अस्पताल ले जाया गया। पाली के कोई ब्लड इंजरी नहीं आई है। न्यू आनंद नगर के रहने वाले अमनप्रीत सिंह पाली के बयानों पर थाना एक में गुरु अमरदास नगर के रहने वाले गौरव शर्मा उर्फ नौनी, गोल्डी, फ्रैंड्स कालोनी के राहुल, करतारपुर के जतिन, नवांशहर के रोहित और भगत सिंह कालोनी के डिंपी पर आईपीसी की धारा 323/324 (मारपीट) के तहत केस दर्ज किया गया है। अभी केस में किसी की गिरफ्तारी नहीं हो सकी है।
पुलिस को दिए बयान में अमनप्रीत सिंह ने बताया कि वह मौजूदा प्रधान है और कॉलेज से इलेक्ट्रॉनिक्स में डिप्लोमा कर रहा है। कुछ दिनों बाद चुनाव हैं। ये चुनाव कॉलेज की आज्ञा से नहीं होते। मौजूदा प्रधान ही नया प्रधान चुनता है। वह अपने करीबी को पद देना चाहता है। जबकि नौनी अपने साथी को बनाना चाहता है। इसको लेकर दोनों में ठनी हुई है। उसने बताया कि सुबह 11.30 बजे वह कॉलेज के अंदर पहुंचा। अभी वह क्लास रूम बैठने ही लगा था कि युवक कॉलेज के अंदर हथियारों से लैस होकर दाखिल हुए और उसे क्लास रूम से घसीट लिया। इसके बाद एकाएक हमला किया गया। वहां मौजूद कॉलेज स्टाफ ने उसकी जान बचाई।
कॉलेज की सिक्योरिटी पर सवालिया निशान
कॉलेज के अंदर हुए हमले ने सिक्योरिटी पर भी सवालिया निशान खड़ा किया है। सरेआम तलवारें लेकर कॉलेज के अंदर युवक घुसते हैं और पांच सौ गज अंदर स्थित क्लासरूम से युवक को घसीटकर बाहर निकालते हैं। वो भी स्टाफ की मौजूदगी में।
हमले के बाद सभी बड़े आराम से फरार भी हो जाते हैं, लेकिन कोई कुछ नहीं कर पाता। इस बारे में कॉलेज प्रिंसिपल डॉ. जगरूप सिंह का कहना है कि युवक पर हमला करने वाले छात्र नहीं थे, बल्कि बाहरी युवक थे। उन्होंने सिक्योरिटी गार्ड को भी धमकाया और फिर अंदर घुस गए। इन चुनावों की कॉलेज से मान्यता नहीं है। एसएचओ बलबीर सिंह का कहना है कि केस दर्ज कर युवकों की तलाश शुरू कर दी गई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva hin_Deva zho_Hant eng_Latn